नाबालिग लड़की को किडनैप करने के आरोप में 19 साल की लड़की गिरफ्तार, पूछताछ में हुआ चौंकाने वाला खुलासा  
19 वर्षीय आदिवासी लड़की गिरफ्तार
नाबालिग लड़की को किडनैप करने का है आरोप
मध्य प्रदेश के अलीराजपुर जिले की घटना
मध्य प्रदेश के अलीराजपुर जिले में एक नाबालिग आदिवासी लड़की का अपहरण करने के आरोप में एक 19 वर्षीय आदिवासी लड़की को पुलिस ने गिरफ्तार किया है. हालांकि, दोनों लड़कियों ने कहा है कि वो एक दूसरे से प्रेम करती हैं और शादी करना चाहती हैं. 17 साल की लड़की के परिवार की शिकायत पर उदयगढ़ पुलिस स्टेशन में पुलिस ने कार्रवाई करते हुए कुछ दिन पहले 19 वर्षीय लड़की के खिलाफ आईपीसी की धारा 363 के तहत अपहरण का मामला दर्ज किया था. 
अलीराजपुर जिले के पंगोला गांव की रहने वाली दोनों लड़कियां एक साल से एक-दूसरे के करीब थीं, कुछ महीने पहले वो अपने गांव से भागकर गुजरात चली गई थीं और पांच महीने पहले लौटी थीं. इसके बाद, इस मामले को गांव की पंचायत के सामने रखा गया, जिसने तोड़ के तहत अपहरण की आरोपी लड़की के परिवार पर एक बकरी और 77,000 रुपये का जुर्माना लगाया. भील आदिवासी पंचायत के फैसले के मुताबिक आरोपी के परिवार ने 17,000 रुपये और पंचायत को एक बकरी दी, इसके अलावा दूसरे पक्ष को 60,000 रुपये का भुगतान करने के साथ ही यह आश्वासन दिया कि उनकी बेटी का भविष्य में उनकी लड़की के साथ कोई संपर्क नहीं होगा.
हालांकि, दो महीने पहले, दोनों लड़कियां फिर से लापता हो गईं, जिसके बाद नाबालिग के परिवार ने अपहरण का मामला दर्ज करवाया. जोबट के एसडीओपी आरसी भाकर ने कहा, दोनों लड़कियां एक दूसरे के साथ प्रेम संबंध रख सकती हैं, लेकिन कानून के अनुसार चूंकि दूसरी लड़की नाबालिग है इसलिए उसके परिवार की शिकायत पर कार्रवाई करते हुए अपहरण का मामला दर्ज किया गया.